**OPIS PREDMETA NABAVE**

Predmet nabave je:

**Stručni nadzor i koordinator za zaštitu na radu nad izvođenjem radova** **sanacije ravnog krova Doma za starije i nemoćne osobe Split, Vukovarska 79**

Predmet nabave obuhvaća uslugu stručnog nadzora (nadzor građevinskih i obrtničkih radova, elektrotehnički nadzor, strojarski nadzor) nad radovima **sanacije ravnog krova Doma za starije i nemoćne osobe Split, Vukovarska 79**

Na temelju odredbi članka 2. Pravilnika o načinu provedbe stručnog nadzora građenja, obrascu, uvjetima i načinu vođenja građevinskog dnevnika te o sadržaju završnog izvješća nadzornog inženjera (NN 131/21), u provedbi stručnog nadzora građenja, nadzorni inženjer nadzire građenje u odnosu na usklađenost građenja s građevinskom dozvolom i glavnim projektom.

**Stručni nadzor građenja**, provodi se, sukladno odredbama članka 53. Zakona o poslovima i djelatnostima prostornog uređenja i gradnje (NN 78/15, 118/18 i 110/19).

Sukladno članku 10. Pravilnika o načinu provedbe stručnog nadzora građenja, obrascu, uvjetima i načinu vođenja građevinskog dnevnika te o sadržaju završnog izvješća nadzornog inženjera (NN 131/21, [68/22](https://narodne-novine.nn.hr/clanci/sluzbeni/2022_06_68_1010.html)), predmet ove nabave uključuje i uslugu financijskog praćenja.

Detaljna tehnička specifikacija koja opisuje predmet nabave nalazi se u prilogu Dokumentacije o nabavi (kompletan glavni projekt).

Ukoliko tehničke specifikacije svojom uputom propisuju korištenje, odnosno postupanje sukladno određenoj normi ili propisu, Naručitelj će prihvatiti jednakovrijednu zamjenjujuću normu ili propis.

Sukladnost s nacionalnim, europskim i međunarodnim normama će se provjeravati u fazi izvršenja ugovora.

Predmetni nadzor radova uključuje:

* sudjelovanje kod uvođenja u posao Izvođača radova. O uvođenju Izvođača radova u posao sastavlja Zapisnik,
* odobravanje uporabe Izvođačevog materijala i tehnologije izvođenja te provođenje nadzora nad ispunjavanjem zahtjeva iz Programa kontrole i osiguranja kvalitete koje ispunjava Izvođač u skladu s posebnim propisima,
* određivanje provedbe kontrolnih ispitivanja određenih dijelova građevine u svrhu provjere, odnosno dokazivanja ispunjavanja temeljnih zahtjeva za građevinu i /ili drugih zahtjeva, odnosno uvjeta predviđenih glavnim projektom ili izvješćem o obavljenoj kontroli projjekta i obveze provjere u pogledu građevnih proizvoda,
* redovito praćenje izvođenja radova, pregledavanje rada Izvođača glede nedostataka i/ili grešaka, kontrolu odgovaraju li radovi nacrtima i specifikacijama te redovito upisivati svoje primjedbe i naloge u građevinski dnevnik uz svakodnevnu ovjeru istog, kontroliranje izmjere izvedenih radova te pregledavanje i ovjeru unošenja podataka u građevinsku knjigu temeljem koje će ovjeriti mjesečne i okončanu situaciju. Nadzorni inženjer je dužan situaciju Izvođača ovjeriti u roku 5 (pet) kalendarskih dana od dana dostave građevinske knjige od strane Izvođača;
* analiziranje jedinične cijene naknadnih i nepredviđenih radova;
* analiziranje cijene na zahtjev izvođača o priznavanju razlike u cijeni - povećanje cijene radova obračunava se sukladno Ugovoru o građenju čije izvršenje Izvršitelj nadzire
* kontrolu trošenja sredstava po namjeni, dinamici i visini,
* pratiti i kontrolirati ugovorene rokove u odnosu na operativno-dinamički plan, analizirati uzroke eventualnih zakašnjenja te predlagati mjere radi savladavanja razloga zakašnjenja i dovođenja tijeka radova u sklad s operativno-dinamičkim planom,
* pripremati i voditi periodične sastanke (minimalno jednom tjedno) radi praćenja napredovanja radova. Na sastancima će sudionici u gradnji raspravljati i dogovarati se o napredovanju radova, procedurama, problemima i planovima, voditi zapisnik sa svakog,
* surađivati s Projektantom kod rješavanja pojedinih tehničkih pitanja, te tumačenja eventualnih nejasnoća u projektu, predlagati eventualno potrebne izmjene u projektnoj dokumentaciji, predlagati naknadne i/ili nepredviđene radove,
* bez odgode upoznati investitora sa svim nedostacima, odnosno nepravilnostima koje uoči u glavnom projektu i tijekom građenja, a investitora i građevinsku inspekciju i druge inspekcije o poduzetim mjerama
* Nadzorni inženjer dužan je u provedbi stručnog nadzora građenja, kada za to postoji potreba, odrediti način otklanjanja nedostataka, odnosno nepravilnosti građenja građevine.
* surađivati s koordinatorom zaštite na radu
* razmatrati pojedine zahtjeve Izvođača radova i na iste davati očitovanja Naručitelju,
* izrađivati mjesečna izvješća o izvedenim radovima za potrebe Investitora, a češće po potrebi,
* po dovršetku građenja dostaviti Naručitelju dokumentaciju potrebnu za tehnički pregled, najkasnije na dan tehničkog pregleda, te sudjelovati u tehničkom pregledu,
* sudjelovati u izradi okončanog obračuna,
* sudjelovati u primopredaji građevine - radova Naručitelju
* Izvršitelj nema pravo mijenjati Ugovor o građenju, pa s tim u svezi nema pravo narediti, niti ovjeriti izvođenje bilo kakvih naknadnih radova koje nije u pisanom obliku odobrio Naručitelj,
* Kontrolirati i potvrditi opravdanost izvođenja eventualnih nepredviđenih radova

Ako se na određenoj građevini izvodi više vrsta radova ili radovi većeg opsega, stručni nadzor mora provoditi više nadzornih inženjera odgovarajuće struke. U tom slučaju Naručitelj ili osoba koju on odredi dužna je imenovati **glavnog nadzornog inženjera**.

Glavni nadzorni inženjer odgovoran je za cjelovitost i međusobnu usklađenost stručnog nadzora građenja i dužan je o tome sastaviti završno izvješće.

Glavni nadzorni inženjer može biti istodobno i nadzorni inženjer za određenu vrstu radova.

**Koordinator za zaštitu na radu u fazi izvođenja radova** - sukladno Zakonu o zaštiti na radu (NN 71/14, 118/14, 154/14 , 94/18, 96/18), Pravilniku o zaštiti na radu na privremenim gradilištima (NN 48/18) i Pravilniku o osposobljavanju iz zaštite na radu i polaganju stručnog ispita (NN 142/21), mora biti prisutan na gradilištu za cijelo vrijeme izvođenja radova te prisustvovati gradilišnim koordinacijama.

Predmetna usluga Koordinatora za zaštitu na radu u fazi izvođenja radova uključuje:

* Izradu plana izvođenja radova;
* koordiniranje primjene načela zaštite na radu kod donošenja odluka i rokova o bitnim mjerama tijekom planiranja i izvođenja pojedinih faza rada koji se izvode istodobno i u slijedu;
* koordiniranje izvođenja odgovarajućih postupaka kako bi se osiguralo da poslodavci i druge osobe dosljedno primjenjuju načela zaštite na radu i izvode radove u skladu s planom izvođenja radova;
* izradu ili potaknuti izradu potrebnih usklađenja plana izvođenja radova i dokumentacije sa svim promjenama na gradilištu;
* organizaciju suradnje i uzajamno izvješćivanje svih izvođača radova i njihovih radničkih predstavnika;
* provjeriti provode li se radni postupci na siguran način i usklađivati propisane aktivnosti;
* organizirati da na gradilište imaju pristup samo osobe koje su na njemu zaposlene i osobe koje imaju dozvolu ulaska na gradilište
* izrađivati mjesečna izvješća o pruženoj usluzi za potrebe Investitora, a češće po potrebi.

**Minimalni traženi broj tehničkih stručnjaka koji se zahtijeva za izvršenje usluga i koji moraju biti u predloženom timu za pružanje usluga:**

1. a) **1 (jedan)** ovlašteni inženjer građevinarstva – nadzorni inženjer za građevinske i obrtničke radove
2. b) **1 (jedan)** ovlašteni inženjer elektrotehnike – nadzorni inženjer nad elektro instalacijama,
3. c) **1 (jedan)** ovlašteni inženjer strojarstva – nadzorni inženjer nad strojarskim instalacijama

d) **koordinator zaštite na radu tijekom građenja (koordinator II)**

*Nadzorni inženjer može**biti imenovan za koordinatora zaštite na radu**ukoliko zadovoljava Zakonom propisane uvjete i posjeduje iskustvo na traženim poslovima*